b"\n_START_ARTICLE_\nHuchnom\n_START_PARAGRAPH_\nHuchnom (Redwoods, Tatu), pleme ameri\xc4\x8dkih Indijanaca jezi\xc4\x8dne porodice Yukian, nastanjeno u 19. stolje\xc4\x87u u dolini South Eel Rivera od Hullvillea gotovo do samog njenog u\xc5\xa1\xc4\x87a. Ovdje treba uklju\xc4\x8diti i krajeve uz Tonkin Creek i donje tokove Deep ili Outlet Creeka u Kaliforniji._NEWLINE_Huchnomi bijahu neveliko pleme, 500 pripadnika prema Kroeberu (1700). Posljednji poznati pripadnik naveden je 1973. dok se danas vode kao nestali. Huchnomi prvo stradavaju 1838. godine epidemijom boginja koje se 1850. ponovno pojavljuju me\xc4\x91u njima navalom bijelih naseljenika i rudara koji su tragali za zlatom. Godine 1869. dio ih je preseljen na rezervat Round Valley, no iz nekog raloga (spominje se kra\xc4\x91a stoke), nad njima naseljenici izvr\xc5\xa1i\xc5\xa1e masakr. Od 350 Huchnoma popisanih 1800. godine do 1900. pre\xc5\xbeivjelo ih je svega 50. Sedam godina kasnije (1907.), prema Fosteru, ima ih jo\xc5\xa1 tek 7. BIA (1973.) izvje\xc5\xa1tava o jednom jedinom Huchnomu. Ra\xc4\x8duna se pak da su se neki po\xc5\xbeenili sa Pomo Indijancima na rezervatu Round Valley, gdje bi mogli jo\xc5\xa1 imati potomaka._NEWLINE_Huchnomi su se bavili lovom i ribolovom. Meso jelena i ribu Indijanci su dimili i su\xc5\xa1ili, te spremali za vremena kada po\xc4\x8dinje ponestajati hrane. Mu\xc5\xa1karac se bavio lovom na krupnu divlja\xc4\x8d, a \xc5\xbeene i djeca sitniju. Odje\xc4\x87a je bila je ko\xc5\xbena. Igle za \xc5\xa1ivanje izra\xc4\x91ivane su od kostiju, a no\xc5\xbeevi od jelenskih rogova._NEWLINE_Huchnomi su imali 13 sela, to su bila: Ba'awel, Hatupoka, Komohmemut-kuyuk, Lilko'ol, Mot, Mot-kuyuk, Mumemel, Mupan, Nonhohou, Pukemul, Shipomul, Ukumna i Yek."